
Európsky parlament,
–	so zreteľom na návrh Komisie pre Európsky parlament a Radu (COM(2026)0003 – C10-0025/2026),
–	so zreteľom na nariadenie Európskeho parlamentu a Rady (EÚ) 2021/691 z 28. apríla 2021 o Európskom fonde na prispôsobenie sa globalizácii na pomoc pracovníkom, ktorí prišli o zamestnanie (ďalej len „EGF“), ktorým sa zrušuje nariadenie (EÚ) č. 1309/2013[footnoteRef:1] (ďalej len „nariadenie o EGF“),  [1:  	Ú. v. EÚ L 153, 3.5.2021, s. 48, ELI: http://data.europa.eu/eli/reg/2021/691/oj.] 

–	so zreteľom na nariadenie Rady (EÚ, Euratom) 2020/2093 zo 17. decembra 2020, ktorým sa stanovuje viacročný finančný rámec na roky 2021 až 2027 (ďalej len „nariadenie o VFR“)[footnoteRef:2], zmenené nariadením (EÚ, Euratom) 2024/765[footnoteRef:3], a najmä na jeho článok 8,  [2:  	Ú. v. EÚ L 433 I, 22.12.2020, s. 11, ELI: http://data.europa.eu/eli/reg/2020/2093/oj.]  [3:  	Nariadenie Rady (EÚ, Euratom) 2024/765 z 29. februára 2024, ktorým sa mení nariadenie (EÚ, Euratom) 2020/2093, ktorým sa stanovuje viacročný finančný rámec na roky 2021 až 2027 (Ú. v. EÚ L, 2024/765, 29.2.2024, ELI: http://data.europa.eu/eli/reg/2024/765/oj).] 

–	so zreteľom na Medziinštitucionálnu dohodu zo 16. decembra 2020 medzi Európskym parlamentom, Radou Európskej únie a Európskou komisiou o rozpočtovej disciplíne, spolupráci v rozpočtových záležitostiach a správnom finančnom riadení, ako aj o nových vlastných zdrojoch vrátane plánu na zavedenie nových vlastných zdrojov[footnoteRef:4], a najmä na jej bod 9, [4:  	Ú. v. EÚ L 433 I, 22.12.2020, s. 28, ELI: http://data.europa.eu/eli/agree_interinstit/2020/1222/oj.] 

–	so zreteľom na Európsky pilier sociálnych práv,
–	so zreteľom na list Výboru pre zamestnanosť a sociálne veci,
–	so zreteľom na správu Výboru pre rozpočet (A10-0061/2026),
A.	keďže Únia vytvorila legislatívne a rozpočtové nástroje s cieľom poskytovať dodatočnú podporu pracovníkom postihnutým dôsledkami veľkých štrukturálnych udalostí a zmien v usporiadaní svetového obchodu a pomáhať im pri opätovnom začleňovaní do trhu práce; keďže táto pomoc sa uskutočňuje formou finančnej podpory poskytovanej pracovníkom;
B.	keďže Belgicko predložilo žiadosť EGF/2025/007 BE/Casa o finančný príspevok z EGF v dôsledku prepustenia 416 pracovníkov[footnoteRef:5] v spoločnosti Casa International NV (ďalej len „Casa“) v Belgicku, ktorá pôsobí v odvetviach ekonomickej činnosti, ktoré sa podľa klasifikácie NACE Revision 2 zaraďujú do divízie 47 (Maloobchod, okrem motorových vozidiel a motocyklov) a divízie 52 (Skladové a pomocné činnosti v doprave) v provincii Antverpy (BE21) vo Flámsku, a to v referenčnom období od 6. marca 2025 do 6. júla 2025;  [5:  	V zmysle článku 3 nariadenia o EGF.] 

C.	keďže žiadosť vychádza z intervenčných kritérií uvedených v článku 4 ods. 2 písm. a) nariadenia o EGF; keďže prepustených bolo 257 pracovníkov v spoločnosti Casa International NV (maloobchod), ktorá má 65 maloobchodných predajní v celom Belgicku, a 159 pracovníkov bolo prepustených v spoločnosti Casa Logistics NV (skladovanie), ktorá je zodpovedná za skladovanie a distribúciu do týchto predajní; 
D.	keďže spoločnosť Casa podala 6. marca 2025 návrh na vyhlásenie konkurzu; keďže v Belgicku od roku 2022 narastá počet konkurzov podnikov, najmä v maloobchodnom sektore, ktorý prechádza hlbokou štrukturálnou transformáciou spôsobenou nárastom elektronického obchodu a zmenou spotrebiteľských návykov; keďže ženy predstavujú 67,5 % pracovnej sily, ktorej sa tento prípad týka; zdôrazňuje preto, že podporné opatrenia v rámci EGF by mali zohľadňovať osobitné potreby a prekážky, ktorým čelia tieto ženy pri opätovnom vstupe na trh práce;
E.	keďže úrad VDAB poskytuje vnútroštátne predbežné financovanie a spolufinancovanie opatrení;
F.	keďže dotknuté podniky splnili požiadavky stanovené v právnych predpisoch Únie a vo vnútroštátnych právnych predpisoch, ktoré sa týkajú hromadného prepúšťania;
G.	keďže finančné príspevky z EGF by mali byť zacielené predovšetkým na aktívne opatrenia politiky trhu práce a personalizované služby zamerané na rýchle opätovné začlenenie prijímateľov do trhu práce, pričom sa im ponúkne odborná príprava na získanie zručností, ktoré im uľahčia prístup na trh práce;
H.	keďže EGF nesmie prekročiť maximálnu ročnú sumu 30 miliónov EUR (v cenách roku 2018)[footnoteRef:6];  [6:  	Článok 8 nariadenia o VFR.] 

1.	súhlasí s Komisiou, že podmienky stanovené v nariadení o EGF, a najmä v jeho článku 4 ods. 2 písm. a), sú splnené a že Belgicko má podľa uvedeného nariadenia nárok na finančný príspevok vo výške 1 916 733 EUR, čo predstavuje 85 % celkových nákladov vo výške 2 254 980 EUR zahŕňajúcich výdavky na personalizované služby vo výške 2 168 980 EUR a výdavky na činnosti prípravy, riadenia, informovania a propagácie, kontroly a podávania správ vo výške 86 000 EUR;
2.	konštatuje, že belgické orgány podali žiadosť 23. septembra 2025 a že na základe dodatočných informácií, ktoré poskytlo Belgicko, Komisia 6. februára 2026 dokončila svoje posúdenie a 11. februára 2026 o tom informovala Parlament; zdôrazňuje, že je dôležité skrátiť čas medzi predložením žiadosti o pomoc z EGF a rozhodnutím o financovaní a zároveň v plnej miere chrániť práva Európskeho parlamentu ako jednej zo zložiek rozpočtového orgánu;
3.	konštatuje, že žiadosť sa týka pracovníkov, ktorých činnosť bola ukončená v dvoch podnikoch spoločnosti Casa a že všetci budú dotknutými prijímateľmi;
4.	berie na vedomie, že spoločnosť Casa mala niekoľko rokov pred vyhlásením konkurzu finančné ťažkosti vyplývajúce zo stále väčšieho rozmachu elektronického obchodu, zvýšenej medzinárodnej hospodárskej súťaže a nespravodlivých podmienok hospodárskej súťaže, čo v konečnom dôsledku viedlo k vážnemu nedostatku likvidity a neschopnosti nájsť pre spoločnosť potenciálnych kupujúcich; zdôrazňuje, že treba posilniť schopnosť vedenia podnikov predchádzať prepúšťaniu prispôsobením sa súčasnému geopolitickému kontextu a aktívne riešiť veľké reštrukturalizačné udalosti;
5.	konštatuje, že zatiaľ čo prepustení predavači majú najpriaznivejšie vyhliadky na nájdenie zamestnania, skladníci sa pri hľadaní nového pracovného miesta stretávajú s väčšími ťažkosťami a potrebujú dodatočnú podporu, a to vo forme zvyšovania úrovne zručností, rekvalifikácie, premiestnenia alebo preradenia; vyzýva belgické orgány, aby poskytli osobitnú podporu prispôsobenú týmto pracovníkom s cieľom pomôcť im prekonať nedostatky a nájsť si nové zamestnanie zodpovedajúce potrebám trhu práce; zdôrazňuje, že opätovné uplatnenie prepustených pracovníkov na trhu práce je kľúčom k nadčasovému európskemu hospodárstvu so silnou priemyselnou základňou;
6.	vyjadruje poľutovanie nad tým, že nárast konkurzov za posledné dva roky mal negatívny vplyv na mieru zamestnanosti v niektorých regiónoch Belgicka, najmä v Bruseli a Olene (provincia Antverpy); konštatuje, že v Belgicku zaniklo v dôsledku konkurzov v priebehu 18 mesiacov približne 45 000 pracovných miest, a to väčšinou vo Flámsku; zdôrazňuje, že vo Flámsku je riziko nezamestnanosti v prípade osôb s nízkou úrovňou vzdelania viac ako dvojnásobné; zdôrazňuje význam priaznivého podnikateľského prostredia, ktoré podnikom umožňuje zachovať si konkurencieschopnosť, vytvára pracovné miesta a prispieva k udržateľnému hospodárskemu rastu;
7.	pripomína, že po dohode s odborníkmi a sociálnymi partnermi pozostávajú personalizované služby, ktoré sa majú poskytovať pracovníkom, z týchto opatrení: informačné stretnutia zamerané na poskytnutie usmernení v oblasti opätovného začlenenia do trhu práce; služby poradenstva pri hľadaní nového zamestnania s cieľom usmerniť pracovníkov pri hľadaní zamestnania; aktívna mediácia so zameraním na profil každého uchádzača o zamestnanie; personalizované programy rozvoja zručností vrátane zručností v oblasti IT; odborná príprava a rekvalifikácia; individuálna odborná príprava na pracovisku: účasť na veľtrhu práce; zdôrazňuje, že je dôležité podporovať kvalitné pracovné miesta orientované na budúcnosť, ktoré posilňujú konkurencieschopnosť a podporujú digitálnu transformáciu, a zároveň zabezpečiť, aby sa EGF riadne implementoval a prispieval k dlhodobej hospodárskej a sociálnej odolnosti Únie; zdôrazňuje, že sociálni partneri by mali byť zapojení do celého vykonávania opatrení EGF vrátane fázy monitorovania, aby sa zabezpečila kvalita a relevantnosť podpory ponúkanej príjemcom; 
8.	pripomína, že EGF je nástroj solidarity a spravodlivej transformácie a hoci poskytuje podporu po strate pracovných miest, nemôže nahradiť proaktívnu priemyselnú politiku; domnieva sa, že mobilizácia EGF musí byť súčasťou širšej politickej reakcie na všetkých politických úrovniach, aby sa zabezpečilo, že dotknutí pracovníci nájdu primerané príležitosti zodpovedajúce ich kvalifikácii a zručnostiam; zdôrazňuje, že hlavnou úlohou Únie musí byť v prvom rade predchádzať takémuto zatváraniu podnikov, a to vytvorením podmienok na zachovanie konkurencieschopnosti priemyselnej výroby, a zároveň investovať do zručností vysokokvalifikovaných pracovníkov a pracovníkov v priemysle; zdôrazňuje, že treba poskytnúť osobitnú podporu prispôsobenú profilom pracovníkov s nízkou úrovňou vzdelania a zároveň prijímať opatrenia na zníženie počtu konkurzov a riešenie sociálnych rozdielov, ktoré vedú k vylúčeniu z pracovnej sily;
9.	zdôrazňuje, že belgické orgány musia zabezpečiť viditeľnosť financovania z prostriedkov Únie a zdôrazniť jeho pridanú hodnotu tým, že poskytnú účinné a cielené informácie prijímateľom, regionálnym a miestnym orgánom, sociálnym partnerom a širšej verejnosti;
10.	požaduje dôkladné záverečné hodnotenie vykonaných opatrení vrátane jasných informácií o spôsobe, akým sa finančné prostriedky použili, o úspešnosti opätovného začlenenia pracovníkov do trhu práce a o tom, či opatrenia dosiahli ciele, na ktoré bol EGF vytvorený;
11.	poznamenáva, že Belgicko začalo poskytovať personalizované služby dotknutým prijímateľom 14. marca 2025 a že obdobie oprávnenosti na finančný príspevok z EGF preto potrvá od tohto dátumu až do 24 mesiacov odo dňa nadobudnutia účinnosti rozhodnutia o financovaní;
12.	poznamenáva, že Belgicku začali vznikať administratívne výdavky na využívanie EGF 6. marca 2025 a že tieto výdavky sú preto oprávnené na finančný príspevok z EGF od uvedeného dátumu až do 31 mesiacov odo dňa nadobudnutia účinnosti rozhodnutia o financovaní;
13.	konštatuje, že belgické orgány poskytli uistenie, že pri prístupe k navrhovaným opatreniam a pri ich vykonávaní sa budú dodržiavať zásady rovnakého zaobchádzania a nediskriminácie a že sa zabráni akémukoľvek dvojitému financovaniu;
14.	opakuje, že pomoc z EGF nesmie nahrádzať opatrenia, za ktoré na základe vnútroštátnych právnych predpisov alebo kolektívnych zmlúv zodpovedajú verejné orgány alebo podniky; pripomína, že EGF je obmedzený, cielený a doplnkový mechanizmus;
15.	schvaľuje rozhodnutie, ktoré je uvedené v prílohe k tomuto uzneseniu;
16.	poveruje svoju predsedníčku, aby podpísala toto rozhodnutie spoločne s predsedom Rady a aby zabezpečila jeho uverejnenie v Úradnom vestníku Európskej únie;
17.	poveruje svoju predsedníčku, aby postúpila toto uznesenie spolu s prílohou Rade a Komisii.

